বাংলাদেশে পৌরসভা নির্বাচন অনুষ্ঠান নিয়ে রিপোর্ট করছেন এর ওপর আমির খসরু। 
বাংলাদেশে পৌরসভা নির্বাচন অনুষ্ঠান নিয়ে আওয়ামী লীগ-বি এন পি এবং জাতীয় পার্টী পৃথক পৃথক তিন প্রতিনিধিদল প্রধান নির্বাচন কমিশনারের সঙ্গে দেখা করেছে- রিপোর্ট করছেন এর ওপর আমির খসরু।
প্রথমবারের মতো স্থানীয় সরকারের অন্যতম প্রতিষ্ঠান পৌরসভা নির্বাচন দলীয় প্রতীক এবং দলের মনোনয়নে অনুষ্ঠিত হতে যাচ্ছে। আগামী ৩০ ডিসেম্বর ওই নির্বাচন অনুষ্ঠানের দিনক্ষণ নির্ধারণ করা হয়েছে। ২৩৪টি পৌরসভার নির্বাচন নিয়ে রাজনীতির অঙ্গন আবারও সরগরম। প্রধান প্রধান দলগুলো নির্বাচনে অংশ নিচ্ছে। এই নির্বাচন নিয়ে আলোচনার জন্য রোববার ক্ষমতাসীন আওয়ামী লীগ, এর জোটভুক্ত দল জাতীয় পার্টি এবং বিরোধী দল বিএনপির পৃথক পৃথক তিনটি প্রতিনিধি দল প্রধান নির্বাচন কমিশনারের সাথে বৈঠক করেছে। আওয়ামী লীগের সাধারণ সম্পাদক মাহবুবুল আলম হানিফের নেতৃত্বে প্রতিনিধি দল বৈঠকে নির্বাচনী প্রচার-প্রচারণায় যাতে সংসদ সদস্যরা অংশ নিতে পারেন তার তাগিদ দিয়েছেন। জাতীয় পার্টির মহাসচিব জিয়াউদ্দিন আহমেদ বাবলু মনোনয়নপত্র দাখিলের সময় ১০ দিন বাড়ানোর জন্য নির্বাচন কমিশনে দাবি জানিয়েছেন। তবে বিএনপি নির্বাচন যাতে অবাধ, সুষ্ঠু হয় সে লক্ষ্যে নির্বাচন অনুষ্ঠানের দিন পেছানোর দাবি জানায়। বিএনপি প্রতিনিধি দলের নেতা ড. ওসমান ফারুক নির্বাচনের আগে দলীয় নেতাকর্মীদের মুক্তির দাবি জানিয়েছেন। সংসদ সদস্যরা যাতে পৌরসভার নির্বাচনে প্রচার-প্রচারণায় অংশ নিতে না পারেন তার ব্যবস্থা গ্রহণের জন্য বিএনপি দাবি জানিয়েছেপ। বৈঠকগুলো শেষে প্রধান নির্বাচন কমিশনার কাজী রকিব উদ্দিন আহমেদ বলেছেন, তারা সোমবার নির্বাচন অনুষ্ঠানের তারিখ বদল করা হবে কিনা সে বিষয়ে সিদ্ধান্ত নেবেন। তবে তিনি বলেন, ৩০ ডিসেম্বরের মধ্যে নির্বাচন অনুষ্ঠানে আইনি বাধ্যবাধকতা রয়েছে। ...ঢাকা থেকে আমীর খসরু